PMIndiaData/PMIndiaSum huggingface dataset:
भारत और मालदीव के बीच वीजा प्रबंधों की सुविधा से संबंधित समझौते को मंत्रिमंडल ने पूर्वव्‍यापी मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और मालदीव के बीच दिसंबर, 2018 में हस्‍ताक्षरित वीजा प्रबंधों की सुविधा से संबंधित समझौते को पूर्वव्यापी मंजूरी दे दी है। वीजा प्रबंधों की सुविधा से संबंधित समझौते पर मालदीव के राष्‍ट्रपति की भारत यात्रा के दौरान हस्‍ताक्षर किए गए थे। इस समझौते का उद्देश्‍य भारत और मालदीव के बीच जनता के आपसी संपर्क को और मजबूत बनाना है। इससे दोनों देशों के नागरिकों के लिए पर्यटन, इलाज, शिक्षा के साथ ही साथ कारोबार और रोजगार के उद्देश्‍य से एक दूसरे के यहां आना-जाना आसान हो जाएगा। यह समझौता पर्यटन, इलाज और सीमित कारोबारी उद्देश्‍य से 90 दिन की वीजा मुक्‍त यात्रा का प्रावधान करता है और इस प्रकार के वीजा मुक्‍त प्रवेश को आसानी से मेडिकल वीजा साथ ही साथ छात्रों के आश्रितों और एक दूसरे के क्षेत्र में रोजगार पाने की कोशिश करने वालों के वीजा में आसानी से परिवर्तित करने का भी प्रावधान करता है। पृष्‍ठभूमि: भारत और मालदीव के बीच समय की कसौटी पर खरे उतरे और परंपरागत मैत्रीपूर्ण संबंध हैं। भारत और मालदीव की जनता के बीच करीबी रिश्‍ते दोनों देशों के बीच विशेष द्विपक्षीय संबंधों की बुनियाद तैयार करते हैं, जिसे नवंबर 2018 में प्रधानमंत्री श्री नरेन्‍द्र मोदी द्वारा मालदीव के नवनिर्वाचित राष्‍ट्रपति श्री इब्राहिम मोहम्‍मद सालेह के शपथ ग्रहण समारोह में शिरकत करने के लिए की गई माले यात्रा तथा इसके पश्‍चात दिसंबर 2018 में मालदीव के राष्‍ट्रपति की भारत यात्रा से और भी सकारात्‍मक गति मिली।
भारत और ईरान में वीजा सुविधा पर समझौता

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने राजनयिक/ अधिकारी/सेवा तथा साधारण पासपोर्ट धारकों के लिए वीजा सुविधा देने पर भारत और ईरान के बीच हस्ताक्षर किए गए सहमति ज्ञापन को मंजूरी दे दी। समझौते की कुछ विशेषताएं निम्नलिखित हैः- (1). इसके परिणामस्वरूप वीजा आवेदन के साथ स्थानीय विदेश मंत्रालय के अधिकारी का नोट प्रस्तुत करने पर मेजबान देश का स्थानीय राजनयिक मिशन वैध राजनयिक / अधिकारी/सेवापासपोर्ट धारकों को 20 कार्य दिवस के अंदर 90 दिनों की वैधता वाला निःशुल्क वीजा जारी करेगा। आगंतुक परिवार के निकटतम सदस्यों (रक्त संबंध यथा माता-पिता , भाई-बहन, वयस्क बच्चे और सास-ससुर) के लिए तीन महीनों की वैधता वाला निःशुल्क वीजा तथा कार्य पर गए व्यक्तियों के निकट संबंधियों के लिए वीजा शुल्क के भुगतान पर वीजा जारी किया जाएगा। (2). विशेष द्वीपक्षीय उद्देश्यों के लिए यात्रा पर गए राजनीतिज्ञ, अधिकारियों तथा सम्मेलन और सेमीनार के लिए गए लोगों द्वारा यात्रा का उद्देश्य बताने वाले विदेश मंत्रालय के अधिकारी के नोट को प्रस्तुत करने पर तीन कार्य दिवसों के अंदर विस्तारित न होने वाला निःशुल्क प्रवेश वीजा जारी किया जाएगा , जिसकी वैधता 15 दिनों की होगी। (3). अपने राजनयिक मिशनों और कंसुलेट जनरल में बताए गए अधिकारिक बिजनेस के लिए यात्रा पर गए आडिट/ वित्तीय तथा आईटी/ कंप्यूटर अधिकारियों को प्रत्येक यात्रा के दौरान 20 दिनों के ठहराव के लिए तीन महीने की वैधता वाला विविध प्रवेश निःशुल्क वीजा 15 कार्य दिवसों के अंदर जारी किया जाएगा। (4). विशेष प्रशासनिक अनिवार्यता के अंतर्गत मेजबान देश के राजनयिक मिशनों , कंसुलेट जनरल में अस्थाई तैनाती वाले व्यक्तियों को तीन महीने की वैधता वाला वीजा 15 कार्य दिवसों में जारी किया जाएगा। (5). शिक्षकों और उन पर आश्रित पत्नी तथा बच्चों का वीजा आवेदन विदेश मंत्रालय के अधिकारी के नोट के साथ प्रस्तुत करने पर 20 कार्य दिवसों के अंदर तीन महीने की वैधता वाला एकल प्रवेश सेवा/ अधिकारी निःशुल्क वीजा जारी किया जाएगा।
प्रधानमंत्री ने महाकवि भरतियार, सुब्रमण्यम भारती को उनकी जयंती पर नमन किया

प्रधानमंत्री श्री नरेन्द्र मोदी ने महाकवि भरतियार, सुब्रमण्यम भारती को उनकी जयंती पर श्रद्धांजलि अर्पित की है। प्रधानमंत्री ने ट्वीट किया; “मैं महान सुब्रमण्यम भारती को उनकी जयंती पर नमन करता हूं। ‘महाकवि भरतियार’ उल्लेखनीय साहस और उत्कृष्ट बुद्धिमत्ता के प्रतीक थे। उनके पास भारत के विकास और प्रत्येक भारतीय के सशक्तिकरण के लिए एक भव्य दृष्टि थी। हम विभिन्न क्षेत्रों में उनके विचारों को साकार करने के लिए काम कर रहे हैं।
प्रधानमंत्री ने भगत सिंह, राजगुरु और सुखदेव के शहीदी दिवस पर उन्‍हें नमन किया

प्रधानमंत्री श्री नरेन्‍द्र मोदी ने भगत सिंह, राजगुरु और सुखदेव के शहीदी दिवस पर उन्‍हें नमन किया है। प्रधानमंत्री ने कहा, ‘ मैं भगत सिंह, राजगुरु और सुखदेव के शहीदी दिवस पर उनके अदम्‍य साहस और राष्‍ट्र भक्ति को नमन करता हूं, जो आने वाली पीढ़ी को प्रेरणा स्रोत हैं। इन तीन बहादुर व्‍यक्तियों ने युवा अवस्‍था में ही अपने जीवन का बलिदान दे दिया ताकि उनके बाद की पीढ़ी स्‍वतंत्रता की सांस ले सकें।’
प्रधानमंत्री ने हरियाणा दिवस पर हरियाणा के लोगों को बधाई दी

प्रधानमंत्री श्री नरेन्‍द्र मोदी ने हरियाणा दिवस पर हरियाणा के लोगों को बधाई दी है। प्रधानमंत्री ने कहा, “हरियाणा ‘जय जवान जय किसान’ की भावना को प्रदर्शित करता है। मैं हरियाणा के लोगों को उनके स्‍थापना दिवस पर शुभकामनाएं देता हूं और हरियाणा की प्रगति के लिए प्रार्थना करता हूं।”
प्रधानमंत्री द्वारा भारत आसियान शिखर सम्मेलन में दिया गया उद्घाटन वक्तव्य

मुझे भारत-आसियान शिखर सम्मेलन में शिरकत करने पर बेहद प्रसन्नता हो रही है। खासतौर पर म्यांमार में यह अवसर मिलने से मैं खुद को सम्मानित महसूस कर रहा हूं। म्यांमार हमारा महत्वपूर्ण सहयोगी है और इसके साथ हमारे संबंध ऐतिहासिक रूप से बेहद मजबूत रहे हैं। भारत की पूरब की ओर यात्रा म्यांमार की पश्चिमी सीमा से शुरू होती है। महानुभाव/महामहिम, मैं, अपने भव्य स्वागत और आवभगत के लिए आपका आभारी हूं तथा शानदार व्यवस्था करने के लिए आपको बधाई देता हूं। मैं आसियान और पूर्वी एशिया शिखर सम्मेलन के सफल आयोजन के लिए आपको शुभकामनाएं देता हूं। मेरी सरकार के पहले छह महीनों में हमने, पूरब के देशों के साथ संबंधों को बड़ी संजीदगी के साथ बढ़ावा दिया है। इससे हमारी सरकार की ओर से इस क्षेत्र को दी जा रही प्राथमिकता जाहिर होती है। हमने आप सभी के साथ द्विपक्षीय संबंधों को बढ़ावा दिया है। साथ ही हमने आसियान के साथ संबंधों को भी समान महत्व दिया है। आज वैश्विक राजनीति और आर्थिक मामलों में आसियान की अपनी खास पहचान और महत्व है। आज समूचा एशिया-प्रशांत क्षेत्र एकीकरण और सहयोग के लिए बेताब है। इस बेहद महत्वपूर्ण लक्ष्य की प्राप्ति के लिए हम आसियान की ओर देख रहे हैं। आसियान से हमें न सिर्फ प्रेरणा मिलती है बल्कि नेतृत्व भी। अपने नेतृत्‍व में उस दिशा में हमें ले जाने में आपको शानदार सफलता मिली है। आसियान समुदाय भारत का पड़ोसी है। आसियान के सदस्य देशों के साथ प्राचीन समय से ही हमारे व्यापारिक, धार्मिक, सांस्कृतिक, कला और परम्परागत संबंध रहे हैं। हमने एक-दूसरे को आपसी आदान-प्रदान से लाभान्वित किया है। इसने आधुनिक रिश्‍तों का मजबूत आधार तैयार किया है। यही कारण है कि हमारे वैश्विक दृष्टिकोण में काफी समानता दिखाई देती है। हमारा आपसी विश्वास और भरोसा बेहद मजबूत है। हमारे संबंधों में कुछ भी तकलीफदेह नहीं है। हम समान नजरिए से दुनिया में उपलब्‍ध अवसरों और चुनौतियां को देखते हैं। आसियान और भारत के युवाओं में भारी जोश और उत्साह है तथा इनमें बुद्धिमता तथा प्राचीन सभ्यताओं की महती समझ है। तेजी से विकसित हो रहे भारत और आसियान एक-दूसरे के महत्वपूर्ण सहयोगी हो सकते हैं। हम दोनों ही इस क्षेत्र में संतुलन, शान्ति और स्थायित्व बढ़ाने में और ज्‍़यादा सहयोग करने को उत्सुक हैं। हम अपने सपनों को साकार करने में एक हद तक सफल रहे हैं। हमने मजबूत और व्यापक रणनीतिक साझेदारी की नींव रखी है। लेकिन हमारे बीच संबंधों में सहयोग की असीम संभावनाएं हैं। भारत में आर्थिक विकास, औद्योगीकरण और व्यापार का एक नया युग प्रांरभ हो चुका है और परिणाम-स्वरूप भारत की ‘लुक ईस्ट पॉलिसी’ अब ‘एक्ट ईस्ट पॉलिसी’ में बदल चुकी है। हम भारत के साथ मित्रता बढ़ाने में आपके उत्साह का सम्मान करते हैं। आज विश्व और इस क्षेत्र को भारत और आसियान के बीच मजबूत साझेदारी की जरूरत है। इसी कारण हमारा विश्वास है कि भारत-आसियान भागीदारी की दिशा में हम अब एक नए युग में प्रवेश कर रहे हैं। मैं आपके विचारों से वाकिफ होने को उत्‍सुक हूं। लेकिन अपनी बात समाप्त करने से पहले मैं भारत-आसियान संबंधों को मजबूत बनाने में मार्गदर्शन देने के लिए समन्‍वयक देश ब्रुनेई के महामहिम सुल्तान हसन-अल-बोलकिया को धन्यवाद देना चाहता हूं। मुझे विश्वास है कि अगले समन्‍वयक देश के रूप में वियतनाम इन संबंधों को नई ऊंचाइयों पर ले जाने में अपना पूरा सहयोग देगा।
प्रधानमंत्री ने रानी वेलु नाच्चियार को उनकी जयंती पर स्मरण किया

प्रधानमंत्री श्री नरेन्द्र मोदी ने रानी वेलु नाच्चियार को उनकी जयंती पर श्रद्धांजलि अर्पित की है। एक ट्वीट में प्रधानमंत्री ने कहा हैः “वीरांगना रानी वेलु नाच्चियार का उनकी जयंती पर स्मरण कर रहा हूं। उनका अदम्य साहस आने वाली पीढ़ियों को प्रेरित करता रहेगा। उपनिवेशवाद के विरुद्ध संघर्ष करने की उनकी दृढ़ प्रतिबद्धता अद्भुत थी। वे नारी शक्ति की हमारी भावना का जीता-जागता स्वरूप हैं।”
जाफना में इलावलाई उत्तर-पश्चिम आवासीय परियोजना स्थल पर मकान सौंपते समय प्रधानमंत्री के वक्तव्य का मूलपाठ

ये निर्माण का एक बड़ा ही अनोखे प्रकार का मॉडल है। मालिक से परिचालित पुनर्निर्माण परियोजना है। 2001 के भूकंप के बाद यह परिकल्पना गुजरात में शुरू की गई थी और जब श्रीलंका में सुनामी आई तब श्रीलंका का उच्च स्तरीय प्रतिनिधि मंडल गुजरात आया था। वे इस बात का अध्ययन करना चाहते थे कि कैसे पुनर्निर्माण किया जाए और इसके लिए जब वे गुजरात आए तब उन्होंने इस मालिक परिचालित परियोजना को देखा। वे बहुत उत्साहित थे और मैं खुश हूं कि आज यहां पर यह मालिक परिचालित पुनर्निर्माण परियोजना कार्यान्वित की गई है। इस प्रोजेक्ट के तहत 27,000 घर बनाने की योजना है, 27,000 परिवार बसाने की योजना है। मतलब ये हुआ उस परिवार के जो छोटे-छोटे बच्चे हैं, ऐसे 27,000 परिवार के 50 हजार से ज्यादा बच्चों का भाग्य बनाने का ये एक प्रयास है। ये घर, सिर्फ ईंट और पत्थर से बनी हुई दीवारें नहीं है। ये घर किसी कारीगर की बनाई हुई कोई इमारत नहीं है। एक प्रकार से भारत और श्रीलंका का, श्रीलंका के दुखी परिवारों के, जाफना के दुखियारों के, उनके दुख-दर्द में शरीक होने का, उनको मदद करने का और उनके जीवन में खुशहाली लाने का एक नम्र प्रयास है। जिस परिवार का, जिस मकान का, आज लोकार्पण की पूजा हो रही थी। मैंने उस बच्ची की पूछा, बेटी कैसा लगता है? तो अपना घर देखकर वो इतनी खुश थी। मैंने उससे पूछा कि तुम जिंदगी में क्या बनना चाहती हो? उसने जो जवाब दिया, उसमें कितनी समझदारी है और कितना दायित्व है! उस छोटी बच्ची ने मुझे कहा, “मैं टीचर बनना चाहती हूं”। भारत ने तो हजारों घर बनाए हैं। हमें इसका संतोष है। लेकिन उस बच्ची के जवाब से मुझे लगता है, वो जब टीचर बनेगी, इन घरों में रहने वाली बच्चियां टीचर बनेंगी। हम तो शायद घर बना पाएंगे, लेकिन तब वो आने वाले दिनों में लाखों लोगों की जिंदगी बना पाएगी। मैं इन सभी परिवारों को, जिनको आज अपना घर मिल रहा है, अपनी शुभकामनाएं देता हूं। और मैं ईश्वर से प्रार्थना करता हूं कि वे इस मकान में अपने सपने को संजोएं, खुशहाल जिंदगी जीएं, बहुत प्रगति करें, उनके बच्चे पढ़-लिखकर के बहुत आगे बढ़ें और श्रीलंका की सेवा करने में एक मजबूत नींव बनें। यह ही मेरी उन सबको शुभकामनाएं हैं। सेकेण्ड फेज में 45,000 मकान का काम भी हम आगे बढ़ाने वाले हैं। 26 हजार मकानों का काम पूरा हुआ है और आगे का काम भी बहुत जल्दी से हम पूरा करेंगे। ये मैं जाफनावासियों को विश्वास दिलाता हूं। सेंट्रल युवा प्रोविंस में भी चार हजार मकान का काम बहुत तेजी से आगे बढ़ेगा। मैं फिर बार जाफना के सभी भाईयों-बहनों को बहुत अच्छी सुखी जिंदगी के लिए शुभकामनाएँ देता हूं और श्रीलंका की प्रगति के लिए, मेरी तरफ से, भारत की तरफ से हमेशा साथ और सहयोग रहेगा, ये विश्वास दिलाता हूं। श्रीलंका की मेरी दो दिवसीय यात्रा का एक प्रकार से ये आखिरी सार्वजनिक कार्यक्रम है। और मेरे लिए खुशी की बात है कि मेरी ये जो दो दिवसीय यात्रा का आखिरी कार्यक्रम है वो दुखियारों के आंसू पोंछने का कार्यक्रम है। मुसीबत में जिदंगी गुजारने वालों में एक नई आशा, नया विश्वास पैदा करने का कार्यक्रम है। और इस कार्यक्रम से मुझे सर्वाधिक संतोष हो रहा है। मैं आप सबको बहुत-बहुत शुभकामनाएं देता हूं। धन्यवाद।
जमीयत उल्लामा-ए-हिंद के नेताओं ने प्रधानमंत्री से मुलाकात की

मुस्लिम समुदाय के 25 नेताओं ने आज जमीयत उल्लामा-ए-हिंद के बैनर तले प्रधानमंत्री श्री नरेन्द्र मोदी से मुलाकात की। प्रतिनिधिमंडल का स्वागत करते हुएराष्ट्रीय सुरक्षा सलाहकार श्री अजीत डोवाल ने कहा कि आज पूरी दुनिया भारत की तरफ देख रही है और भारतीय समाज के सभी क्षेत्रों की जिम्मेदारी है वह देश को आगे लेकर चलने के लिए काम करें। प्रतिनिधिमंडल के नेताओं ने श्री डोवाल के साथ सहमति व्यक्त की। उन्होंने कहा कि प्रधानमंत्री के सबका साथ, सबका विकास के आह्वान के अनुशारण करते हुए देश को म‍ि‍लकर आगे ले जाने का उद्देश्य होना चाहिए। प्रधानमंत्री के दृष्टी की सराहना करते हुएप्रतिनिधिमंडल के सदस्यों ने उम्मीद जताई कि देशभर में विश्वास है कि वह लोगों मेंसमाज के सभी क्षेत्रों की समृद्धि और कल्याण को सुनिश्चित करेंगे।प्रतिनिधिमंडल ने कहा कि मुस्लिम समुदाय नया भारत बनाने में एक समान साझेदार बनना चाहता है। आतंकवाद एक बड़ी चुनौती के रूप में यह देखते हुएप्रतिनिधिमंडल ने ऐसी सभी शक्तियों से निपटने के लिए एक आम संकल्प व्यक्त किया।उन्होंने कहा कि मुस्लिम समुदाय की यह जिम्मेदारी है कि वह किसी भी परिस्थिति में किसी को देश की सुरक्षा या कल्याण से समझौता नहीं करने देगा। उन्होंने कहा कि मुस्लिम समुदाय भारत के खिलाफ किसी साजिश को सफल बनाने की अनुमति नहीं देगा। कश्मीर घाटी की स्थिति पर चिंता व्यक्त करते हुए प्रतिनिधिमंडल के सदस्यों ने कहा कि केवल प्रधानमंत्री श्री नरेंद्र मोदी ही इस मुद्दे को हल कर सकते हैं। प्रतिनिधिमंडल ने तीन तलाक के मुद्दे पर प्रधानमंत्री के रुख की सराहना की। विभिन्न शैक्षणिक संस्थानों से जुड़े प्रतिनिधिमंडल के सदस्यने नकदी रहित लेनदेन,स्टार्ट-अप और नीति आयोग द्वारा आयोजित हैकथन जैसे सरकारी पहलों में उनके संस्थानों द्वारा की गई प्रगति का भी उल्लेख किया। प्रतिनिधिमंडल ने केंद्र सरकार के तहत अल्पसंख्यक कल्याणकारी योजनाओं के कार्यान्वयन की भी सराहना की। प्रतिनिधिमंडल के सदस्यों का स्वागत करते हुएप्रधानमंत्री ने कहा कि लोकतंत्र की सबसे बड़ी ताकत सद्भाव और सौहार्द यानी मेल मिलाप है। इस बात पर जोर देते हुए कि नागरिकों के बीच भेदभाव का सरकार का कोई अधिकार नहीं हैप्रधानमंत्री ने कहा कि भारत की विविधता में एकता रही है। उन्होंने कहा कि भारत में नई पीढ़ी को वैश्विक स्तर पर बढ़ते उग्रवाद का शिकार बनाने की अनुमति नहीं दी जानी चाहिए। तीन तालक के मुद्दे परप्रधानमंत्री ने दोहराया कि मुस्लिम समुदाय को इस मुद्दे को राजनीतिक बनाने की इजाजत नहीं दी जानी चाहिएऔर उन्होंने इस मुलाकात में इस संबंध में सुधार की शुरुआत करने की जिम्मेदारी लेने के लिए सभी से आग्रह किया। प्रतिनिधिमंडल के सदस्यों में जमीअत उलेमा-ए-हिन्द के अध्यक्ष मौलाना कारी सय्यद मोहम्मद उस्मान मंसूरपुरी जमीअत उलमा-ए-हिंद के महासचिव मौलाना महमूद ए मदानी, अंजुमन-ए-इस्लाम,मुंबई, के अध्यक्ष डॉ. जहीर आई काजी, प्रोफेसर अख्तरुल वासे और मौलाना बदरुद्दीन अजमल शामिल थे।
प्रधानमंत्री नरेन्द्र मोदी और मॉरीशस के प्रधानमंत्री प्रविंद कुमार जगन्नाथ विभिन्न परियोजनाओं का संयुक्त रूप से उद्घाटन और शुभारंभ करेंगे

प्रधानमंत्री श्री नरेन्द्र मोदी और मॉरीशस के प्रधानमंत्री श्री प्रविंद कुमार जगन्नाथ 20 जनवरी, 2022 को शाम लगभग 4:30 बजे मॉरीशस में भारत की मदद वाली सामाजिक आवास इकाइयों की परियोजना का संयुक्त रूप से वर्चुअली उद्घाटन करेंगे। दोनों गणमान्य व्यक्ति मॉरीशस में सिविल सर्विस कॉलेज और 8 मेगावाट की सोलर पीवी फार्म परियोजनाओं का भी शुभारंभ करेंगे, जिन्हें भारतीय विकास सहायता के तहत चलाया जा रहा है। इस अवसर पर मेट्रो एक्सप्रेस परियोजना और अन्य बुनियादी ढांचा परियोजनाओं के लिए भारत से मॉरीशस को 190 मिलियन अमेरिकी डॉलर की लाइन ऑफ क्रेडिट (एलओसी) देने पर समझौता होगा। साथ ही छोटी विकास परियोजनाओं के कार्यान्वयन पर समझौता ज्ञापन (एमओयू) का भी आदान-प्रदान किया जाएगा।
मंत्रिमंडल ने आईसीएआई एवं संयुक्‍त अरब अमीरात के हायर कॉलेजेज ऑफ टेक्‍नोलॉजी के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने 2011 में हस्‍ताक्षरित सहमति ज्ञापन (एमओयू) और द चार्टर्ड अकाउंटेंट्स ऑफ इंडिया (आईसीएआई) एवं संयुक्‍त अरब अमीरात के हायर कॉलेज ऑफ टेक्‍नोलॉजी (एचसीटी) के बीच एमओयू के नवीनीकरण को अपनी पूर्वव्‍यापी मंजूरी दी है। एचसीटी, यूएई के साथ एमओयू का नवीनीकरण निम्‍नलिखित शर्तों के साथ किया गया है:- 1. आईसीएआई लेखा एवं वित्त से संबंधित एचसीटी के वर्तमान पाठ्यक्रम की समीक्षा करते हुए एचसीटी को तकनीकी सहायता प्रदान करेगा। 2. आईसीएआई नए/संशोधित पाठ्यक्रम एवं मॉड्यूल शुरू करने का सुझाव देगा जिससे आईसीएआई की सदस्यता हासिल करने के उद्देश्य से आईसीएआई की तकनीकी पेशेवर परीक्षा पास करने में एचसीटी के छात्रों को मदद मिलेगी। 3. एचसीटी के योग्य छात्रों के लिए आईसीएआई की पेशेवर परीक्षा आयोजित करने में आईसीएआई तकनीकी सहायता प्रदान करेगा। 4. एचसीटी के छात्रों और शिक्षकों के लिए सेमिनार एवं कार्यशालाएं आयोजित करने में आईसीएआई सहयोग करेगा। 5. आईसीएआई पारस्परिक सहमति के आधार पर विशेषज्ञताप्राप्‍त योग्‍य सहायक फैकल्‍टी मुहैया कराएगा। 6. आईसीएआई एचसीटी छात्रों के लिए प्रमाणन पाठ्यक्रम प्रदान करेगा। 7. आईसीएआई की पेशेवर एवं तकनीकी परीक्षाएं आयोजित करने के लिए एचसीटी सुविधाएं मुहैया कराएगा। 8. एचसीटी और आईसीएआई छात्रों एवं शिक्षकों के आदान-प्रदान कार्यक्रम को बढ़ावा देंगे। 9. यूएई में एचसीटी के विभिन्‍न कॉलेजों में व्यावसायिक विकास एवं तकनीकी कार्यक्रम, सेमिनार और सम्मेलन आयोजित करने में एचसीटी और आईसीएआई सहयोग प्रदान करेंगे। इस प्रकार के आयोजन के लिए एचसीटी जगह उपलब्‍ध कराएगा और अपने छात्रों एवं शिक्षकों को उसमें भाग लेने के लिए प्रोत्‍साहित करेगा। 10. यूएई में एचसीटी के सेंटर ऑफ एक्‍सीलेंस फॉर एप्‍लाइड रिसर्च एंड ट्रेनिंग (सीईआरटी) के जरिये अकाउंटिंग, फाइनैंस एवं ऑडिट के क्षेत्र में छोटे व्‍यावसायिक प्राठ्यक्रमों की पेशकश के लिए एचसीटी और आईसीएआई सहयोग करेंगें। 11. यह प्रस्ताव समानता, सार्वजनिक जवाबदेही और नवाचार पर लक्ष्यों को आगे बढ़ाने का प्रयास करता है। पृष्‍ठभूमि: आईसीएआई एक संवैधानिक संस्‍था है जिसकी स्‍थापना भारत में चार्टर्ड अकाउंटेंसी के पेशे को विनियमित करने के उद्देश्‍य से भारतीय संसद में द चार्टर्ड अकाउंटेंट्स एक्‍ट, 1949 नाम से पारित एक अधिनियम के तहत की गई है। एचसीटी यूएई अबू धाबी, अल ऐन, दुबई, फुजैराह, मदीनत जायद, रास अल खैमाह, रुवाइस और शारजाह में स्‍थापित 17 आधुनिक एवं प्रौद्योगिकी संपन्‍न परिसरों के 23,000 से अधिक छात्रों और 2,000 कर्मचारियों का एक समुदाय है जो इसे संयुक्‍त अरब अमीरात (यूएई) का सबसे बड़ा उच्‍चतर शिक्षा संस्‍थान बनाता है। एचसीटी अंतरराष्‍ट्रीय स्‍तर पर मान्‍यताप्राप्‍त तृतीयक शिक्षा प्रदान की दृष्टि के साथ सभी मान्‍यताओं एवं मूल्‍यों के लिए ईमानदारी से सम्‍मान करते हुए छात्रों को उच्‍चतम गुणवत्ता के तकनीकी एवं पेशेवर कार्यक्रम प्रदान करने के लिए समर्पित है। एचसीटी का मिशन आधुनिक राष्‍ट्र के निर्माण के लिए प्रमुख शिक्षा का एक आधारभूत स्‍तंभ बनना है। आईसीएआई का मानना है कि आईसीएआई और एचसीटी, यूएई के बीच एमओयू के नवीनीकरण से यूएई में इस एमओयू के माध्‍यम से अकाउंटिंग, फाइनैंशियल और ऑडिट के क्षेत्र में ज्ञान के आधार को मजबूत बनाने के लिए साथ मिलकर काम किया जाएगा। एचसीटी के साथ 5 साल की अवधि के लिए इस एमओयू पर 4 जनवरी 2011 को हस्‍ताक्षर किया गया था।
प्रधानमंत्री ने बिहार में रेल पुल परियोजनाओं की पट्टिकाओं का अनावरण किया

प्रधानमंत्री श्री नरेन्द्र मोदी ने आज पटना में नवनिर्मित रेल एवं सड़क पुल का रेल भाग राष्ट्र को समर्पित किया। यह कार्यक्रम हाजीपुर में आयोजित किया गया। प्रधानमंत्री ने मुंगेर में नवनिर्मित रेल एवं सड़क पुल पर मालगाडि़यों के परिचालन की शुरूआत और मोकामा में राजेन्‍द्र पुल के पास अतिरिक्‍त पुल की आधारशिला की पट्टिकाओं का भी अनावरण किया। इस अवसर पर भारी और उत्‍साही भीड़ को संबोधित करते हुए प्रधानमंत्री ने कहा कि नये स‍मर्पित पुल से परिवहन में सुधार होगा, जिससे इस क्षेत्र के लोगों की आर्थिक स्थिति में भी बदलाव आएगा। उन्‍होंने याद दिलाया कि श्री अटल बिहारी वाजपेयी जब प्रधानमंत्री थे और बिहार के वर्तमान मुख्‍यमंत्री नीतिश कुमार जब रेल मंत्री थे तब इस परियोजना की आधारशिला रखी गई थी। प्रधानमंत्री ने जोर देकर कहा कि पूरे देश के स्‍थायी विकास के लिए भारत के पूर्वोत्‍तर राज्‍यों का विकास बहुत आवश्‍यक था। भारत के विकास का प्रमुख केंद्र पूर्वी भारत में स्थित है। उन्‍होंने कहा अगर भारत को विकास करना है तो बिहार को विकसित करना होगा। प्रधानमंत्री ने कहा कि बुनियादी ढांचा विशेष रूप से सड़कें और रेलवे ही विकास के बीज के समान हैं, जिनसे प्रगति को गति प्राप्‍त होती है। प्रधानमंत्री ने रेलवे के संपूर्ण आधुनिकीकरण की जरूरत पर जोर दिया।
सूक्ष्‍म, लघु और मझोले उद्यमों के क्षेत्र में सहयोग के लिए भारत और स्‍वीडन के बीच सहमति ज्ञापन

प्रधानमंत्री श्री नरेन्द्र मोदी की अध्‍यक्षता में केंद्रीय मंत्रिमंडल ने सूक्ष्‍म, लघु और मझोले उद्यमों के क्षेत्र में सहयोग के लिए भारत और स्‍वीडन के बीच सहमति ज्ञापन पर हस्‍ताक्षर की मंजूरी दे दी है। इस सहमति ज्ञापन का उद्देश्‍य दोनों देशों के सूक्ष्‍म, लघु और मझोले उद्यमों के बीच सहयोग को प्रोत्‍साहन देना है। यह दोनों देशों के सूक्ष्‍म, लघु और मझोले उद्यमों को एक दूसरे की ताकत, बाजारों, तकनीकों, नीतियों इत्‍यादि को समझने के लिए व्‍यवस्थित रूपरेखा और समर्थ माहौल उपलब्‍ध कराएगा। इस तरह का सहयोग नए बाजारों, संयुक्‍त उद्यमों, बेहतरीन परिपाटियों एवं तकनीकों को साझा करने और सहयोग इत्‍यादि के रास्‍ते दोनों देशों के सूक्ष्‍म, लघु और मझोले उद्यमों के लिए नए अवसर उपलब्‍ध कराएगा। सूक्ष्‍म, लघु और मझोले उद्यम मंत्रालय अब तक 17 देशों के सूक्ष्‍म, लघु और मझोले उद्यमों के मंत्रालयों या संगठनों के साथ सूक्ष्‍म, लघु और मझोले उद्यमों के क्षेत्र में सहयोग के समझौते कर चुका है। ये देश हैं- ट्यूनीशिया, रोमानिया, रवांडा, मेक्सिको, उज्‍बेकिस्‍तान, लेसोथो, श्रीलंका, अलजीरिया, सूडान, कोटे डिवॉयर, मिस्र, बोत्‍सवाना, साउथ कोरिया, मोजाम्बिक, इंदोनेशिया, वियतनाम और मॉरीशस।
मंत्रिमंडल ने व्‍यापार और आर्थिक सहयोग को सुदृढ़ करने व संवर्द्धन के लिए भारत और इथोपिया के बीच व्‍यापार करार को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने व्‍यापार और आर्थिक सहयोग को सुदृढ़ करने व संवर्द्धन के लिए भारत और इथोपिया के बीच व्‍यापार करार को अपनी कार्येतर मंजूरी प्रदान कर दी है। भारत के राष्‍ट्रपति की 4 से 6 अक्‍टूबर, 2017 तक इथोपिया की राजकीय यात्रा के दौरान 5 अक्‍टूबर, 2017 को इस व्‍यापार करार पर हस्‍ताक्षर हुए थे। यह व्‍यापार करार 1982 में हस्‍ताक्षरित हुआ था, व वर्तमान व्‍यापार करार इसका स्‍थान लेगा। इस व्‍यापार करार में व्‍यापार, आर्थिक सहयोग, निवेश और तकनीकी क्षेत्र में प्रोत्‍साहन के लिए सभी आवश्‍यक उपायों का प्रावधान किया गया है।
मंत्रिमंडल ने राजमुंद्री हवाई अड्डे के लिए एएआई की 10.25 एकड़ भूमि के साथ अदला-बदली करने से संबंधित प्रस्‍ताव को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने राजमुंद्री हवाई अड्डे पर भारतीय विमानपत्‍तन प्राधिकरण (एएआई) की 10.25 एकड़ भूमि की आंध्र प्रदेश सरकार के स्‍वामित्‍व वाली समतुल्‍य भूमि के साथ अदला-बदली करने से संबंधित प्रस्‍ताव को अनुमोदित कर दिया है। यह प्रस्‍ताव राजमुंद्री हवाई अड्डे के आसपास के गांवों के लिए सड़क संपर्कता मुहैया कराने के लिए अभिप्रेत है, ताकि क्षेत्र की आम जनता के लिए आवागमन की सुविधा प्रदान की जा सके। इस प्रस्‍ताव से सड़क से सम्‍पर्कता बनेगी और इस प्रकार क्षेत्र के सामान्‍यजन, विशेषकर किसानों को अपने खेतों तक जाने में सुविधा होगी।
प्रधानमंत्री ने महाराष्ट्र की दुर्घटना के मृतकों के प्रति शोक व्यक्त किया

प्रधानमंत्री राष्ट्रीय आपदा कोष से प्रभावितों के लिये अनुग्रह राशि की घोषणा प्रधानमंत्री श्री नरेन्द्र मोदी ने महाराष्ट्र के सेलसुरा के निकट एक दुर्घटना में हुये जानी नुकसान पर गहरा दुख व्यक्त किया है। प्रधानमंत्री ने प्रभावितों को प्रधानमंत्री राष्ट्रीय आपदा कोष से अनुग्रह राशि देने की भी घोषणा की है। श्रृंखलाबद्ध ट्वीट में प्रधानमंत्री कार्यालय ने कहा हैः “महाराष्ट्र में सेलसुरा के निकट हुई दुर्घटना में होने वाले जानी नुकसान पर दुख है। दुख की इस घड़ी में मेरी संवेदनायें उन लोगों के साथ हैं, जिन्होंने अपने प्रियजनों को खो दिया है। मैं प्रार्थना करता हूं कि जो लोग घायल हुये हैं, वे शीघ्र स्वस्थ हों: प्रधानमंत्री। प्रधानमंत्री ने सेलसुरा के निकट हुई दुर्घटना के प्रत्येक मृतक के निकटस्थ सम्बंधियों को प्रधानमंत्री राष्ट्रीय आपदा कोष से दो-दो लाख रुपये दिये जाने की घोषणा की है। जो घायल हुये हैं, उन्हें 50-50 हजार रुपये दिये जायेंगे।”
प्रधानमंत्री कल मुख्यमंत्रियों के साथ कोविड-19 की स्थिति की समीक्षा करेंगे

प्रधानमंत्री श्री नरेन्द्र मोदी कल 27 अप्रैल, 2022 को 12 बजे दिन में कोविड-19 की स्थिति पर राज्यों के मुख्यमंत्रियों के साथ चर्चा करेंगे। एक ट्वीट में प्रधानमंत्री ने कहा हैः “कल 27 अप्रैल को 12 बजे दिन में कोविड-19 की परिस्थितियों की समीक्षा करने के लिये राज्य के मुख्यमंत्रियों के साथ चर्चा करूंगा।”
प्रधानमंत्री ने सिविल सेवा दिवस के अवसर पर लोक सेवकों को शुभकामनाएं दी

प्रधानमंत्री श्री नरेंद्र मोदी ने सिविल सेवा दिवस के अवसर पर सभी लोक सेवकों को शुभकामनाएं दी हैं। एक ट्वीट में श्री मोदी ने कहा कि: “सिविल सेवा दिवस के अवसर पर सभी लोक सेवकों को शुभकानाएं। आप सभी देश के विभिन्न क्षेत्रों एवं विभिन्न भौगोलिक स्थितियों में हमारे नागरिकों की सहायता करने और राष्ट्र की प्रगति के लिए अनथक प्रयास कर रहे हैं। सभी लोग इसी उत्साह से देश सेवा करते रहें।“